கேள்வி: கோரா - வரலாறு பற்றி தகவல் சொல்.
பதில்: கோரா வலைத்தளத்தை இரு முன்னாள் ஃபேஸ்புக் ஊழியர்களான ஆடம் டி'ஏஞ்செலோவும் சார்லி சூவெரும் இணைந்து உருவாக்கினர். சனவரி 2010இல் டி'ஏஞ்செலோ ஃபேசுபுக்கிலிருந்து விலகி கோராவை நிறுவினார். அப்போது சீவெரும் தாமும் "வினா-விடை குறித்து பல வலைத்தளங்கள் இணையத்தில் இருந்தபோதும் சிறப்பான ஒரு வலைத்தளத்தை எவரும் உருவாக்கவில்லை" என்ற தூண்டுதலால் இந்த வலைத்தளத்தை உருவாக்கியதாகக் கூறினார். கோரா பயனர்களின் எண்ணிக்கை திசம்பர் 2010 வாக்கில் விரைவாக வளர்ந்தது. கோரா வலைத்தளத்தில் சனவரி 2011இல் 500,000 பயனர்கள் பதிந்துள்ளதாகக் கருதப்படுகிறது. சூன் 2011இல், தகவல் கண்டுபிடிப்பு மற்றும் உலாவலை எளிதாக்கும் வகையில் கோராவின் இடைமுகம் சீரமைக்கப்பட்டது. இவ்வாறு சீரமைக்கப்பட்ட இடைமுகம் விக்கிப்பீடியாவுடன் ஒப்புநோக்குவதாக சிலர் கருதுகின்றனர். ஐ-போன் அலுவல்முறை நகர்பேசி பயன்பாட்டு மென்பொருளை செப்டம்பர் 29, 2011இலும் ஆண்ட்ராய்டு இயங்குதளம் அலுவல்முறை நகர்பேசி பயன்பாட்டு மென்பொருளை செப்டம்பர் 5, 2012-இலும் வெளியிட்டது. செப்டம்பர் 2012இல் இணை நிறுவனர் சார்லி சீவெர் நிறுவனத்தின் நாளுக்கு நாள் பொறுப்புக்களிலிருந்து தாம் விலகிக் கொள்வதாக அறிவித்தார்; அறிவுரையாளராக தொடர்ந்து பொறுப்பாற்றுகிறார். சனவரி 2013இல் கோரா வலைப்பதிவு தளத்தை அறிமுகப்படுத்தியது. மார்ச்சு 20, 2013 முதல் முழுமையான உரைத் தேடலாக வினாக்களையும் விடைகளையும் தேடுமாறு தனது வலைத்தளத்தை அமைத்தது. இந்த வசதியை நகர்பேசிகளுக்கும் மே மாதப் பிற்பகுதியில் விரிவாக்கியது. மே 2013 வெளியிட்ட அறிக்கை ஒன்றில் அனைத்து அளவைகளிலும் கடந்த ஆண்டை விட மும்மடங்கு வளர்ந்திருப்பதாக கூறியது. சனவரி 2019இல் தமிழ், மராத்தி, பெங்காலி, இடச்சு, தேனிசு, பின்னிசு, நோர்வே மற்றும் சுவீடியம் மொழிகளில் கோரா வெளியிடப்பட்டுள்ளது.